
< No miplasin i cimitieris militàrs. 
A rapresentin la imagjin distuti- 
ve di chê tristerie umane che cun 
fature e ven calmade dal dùl e dal 
ricuart dai vîfs. Cuant che duncje 
mi è capitàt di visitàju, o ai provàt 
plui rabie che comozion, massime 
cuant che i cimitieris a son chei des 
vitimis de Grande Vuere, embleme 
e simbul de retoriche nazionaliste, 
che il Friùl al ospite il plui grant 
santuari, Redipulie; e chel, clamàt 
il ’cimitieri dai erois” a Aquilee, leàt 
aes celebrazions dal Soldàt no co- 
gnossit. Lùc vuè pòc cognossùt, in 
realtàt, ma che al è stàt la ponte di 
diamant de propagande fassiste su 
lavitorie mutilade, celebrade prime 
di D'Annunzio e dopo di Mussolini. 
No jeri mai stàt di persone, ma o 
vevi viodudis lis fotografiis dal stàt 
di abandon che si cjatave e, dal vêr, 
la situazion mi è someade ancje- 
mò piés de descrizion. La jerbe e 
parone, al somee che nissun a ‘nd 
vebi cure. Par tiere, i rescj di cualchi 
corone deponude intant di une ce- 
rimonie uficial, lis cròs inrusinidis 

“Prime i talians”. 
isgracie pai furlans 


dal timp e des intemperiis, imonu- 
ments funeraris che a testemonein 
la dismentie che ur è destinade, e 
lis peraulis scritis sul marmul che 
vuè a tornin su la bocje di politics 
e governants. 

Dòs a son stadis lis més rea- 
zions. La prime e je che al somee 
che la storie a cualchidun no i vedi 
insegnat nuie, la seconde e je stade 
une domande: ma ce nazion ise ché 
che no à cure dai siei muarts? Mi soi 
dit che e je une nazion cence anime, 
buine di tantis peraulis, la retoriche 
apont, ma che no je in stàt di tradusi 
in pratiche ogni pinsîr virtuòs. 


“* a pagjine 3 


“* a pagjine 6 


$ E no par câs mi rimbombave il 
sproc, tant cjàr ae Leghe di Salvini, 
chel “prime i talians” dopràt par 
presentà une linie politiche che e 
volarès jessi dongje dai interès dal 
popul. Le clamin sovranisim, che 
za di par se al rapresente une con- 
tradizion, memoreant une figure 
regnante, di dissendence divine, 
duncje sacre e che e contemplave 
sotans e no citadins. 
Madopoosoilatpluiinlàemisoi 
domandàt: ma il sovranisim talian 
ce puedial compuartà pai furlans, 
di là dal aspiet morâl e ideologjic? 
Semplic: dome par fermàsi ai grancj 


avigniments, dôs vueris mondials, 
emigrazion, servitàts militàrs in- 
tal passàt prossim e, intal presint, 
tassis, burocrazie cressinte, une 
autonomie simpri mancul speciàl e 
simpri plui dipendente di Rome, cul 
risultàt che vuè o sin la regjon che 
e regjistre diviers macrofatòrs ne- 
gatifs: la denatalitàt, la popolazion 
plui anziane, un Pil che al spaurìs, 
la desertificazion de mont, la pier- 
dite di miàrs di pigulis impresis, une 
agriculture che e je in agonie. 

i: E cuant che tu domandis a cui 
che al guvierne midiant di chel 
sproc, di meti in vore ats concrets 

par frontà une situazion dramati- 
che — che nissun nol ameteve prime, 
o pensi ae Serracchiani, e nancje 
vué, viòt Fedriga —, tu cjatis rispue- 
stis di profil bas come se e bastàs 
une aspirine par frontà un cancar 
che al cres. 

AI sucét di piés cuant che la ri- 
spueste pussibile e tocje progjets 
plui larcs, e in non dai solits “in- 
terès superiòrs’ si tàs e si consint: 
îr Terna, vué la tierce corsie, tant a 
pain simpri i furlans. 

£ No si trate di rimplacà, cemùt 
che in maniere furbe si è fat in cam- 
pagne eletoràl, “i talians” cui natîfs 
dal lùc, duncje no predicjìn un “pri- 
me i furlans” che al compuarte sim- 
pri e dut câs graduatoriis e un judig 
che lis validi, ma la comprension 
che une idee federaliste e je stade 
cancelade e che e torne di mode, 
inmodernade e corete, une Patrie 
romane, cun atribùts italics che o 
vin za cognossùt. E a son stàts ber- 
deis seris par ducj, un disastri pal 
Friùl, che - cemùt che si sa —- di 
Patriea‘ndàune sole e no je picule. i 

«Mamis e papà, fevelait 
furlan ai vuestris fis» 


L'apel di Marianna Tonelli, 


ativiste ecologjiste dal moviment Friday For Future, 


che e à fat l'esam di maturitàt in lenghe 


e Sti. 

A 

MARIANNA TONELLI, IN PLACE LIBERTÀT A UDIN, DILUNC UNE MANIFESTAZION DAL MOVIMENT FRIDAY FOR FUTURE 





a simpri fevelàt par furlan, 

in cjase e in paîs, ‘Sevean di 

Bagnarie. Il talian lu à im- 
parât dopo, cuant che e à tacat la 
scuelute. Marianna Tonelli — stu- 
dentesse dal ultin an dal liceu arti- 
stic “G. Sello” di Udin, orientament 
Arts figurativis, e ativiste ecologjiste 
dal moviment Friday for Future, che 
al domande misuris concretis par 
fermà i cambiaments climatics sul 
esempli de proteste pacifiche de stu- 
dentesse svedese Greta Thunberg 
— e à ideis claris e tante determina- 
zion. E cussì, dopo che la riforme 
dal esam di maturitàt e à gjavât 
la tesine, li che fantatis e fantats a 
svilupavin un teme di lôr interès, 
Marianna e à pensât che l'esam lu 
varès sostignùt par furlan, la sô len- 
ghe, trat distintîf de sò identitàt. E, 
ai 2 di Lui, e à rivàt a falu, ancje se 
dome une part, in graciis de buine 
colaborazion tra la sò scuele, l'Ufi- 
ci Scolastic Regjonal e la Agjenzie 
Regjonal pe Lenghe Furlane, sintùt 
il Ministeri de Istruzion. La richieste 
di Marianna e cjate legjitimazion te 
normative di tutele des minorancis 
linguistichis, ma il furlan, di fat, al 
è presint tes scuelis superiòrs dome 
in maniere limitade e sperimentàl, e 
duncje — a an fat savê di Rome - nol 
è pussibil sostignî dut l’esam intune 
lenghe che no ven doprade pal solit 
a scuele. 
A 19 agns, fats ai 3 di Lui stàts, un di- 
plome te sachete scuasi cul massim 
dai vòts (ancje se, e dîs, «i numars no 
son dut te vite»), ma soredut caratar 
e tante voie di fasi scoltà e cambià il 
montin miòr, Marianna si prepare a 
partì pe France, cul Friùl e cul furlan 
tal cùr. 


Marianna, parcè astu volùt so- 


stignî une part de prove oràl dal 
esam di maturitàt par furlan? 
«La riforme dal esam di maturitàt 
mivevelassade cence peraulis. A son 
stàts gjavats il teme storic e la tierce 
prove, il cussì clamât “Quizzone”, e 
po ancje la tesine di presentà al oràl, 
là che une studentesse o un student 
a sielzin un argoment par esprimi 
devant de Comission lis lôr compe- 
tencisecognossincis, e se stes. Cussì, 
par personalizà il plui pussibil il gno 
esam, o ai pensât di sostignîlu te mê 
lenghe mari, il furlan, ancje se no ai 
podùt fàlu par intîr, tant che o varès 
volùt. O ai fevelàt de mê esperience 
di alternance scuele/lavòr». 

E ce ur aial parùt ai comissaris? 
«Lis reazions dai comissaris (cuatri 
di difùr, comprendude la presiden- 
te, e trè internis) a son stadis positi- 


«La mê sielte 

e je stade ponderade 

e profonde, le ai fate 

ancje par esprimi il bisugn 
di mantignî un leam 

cu lis mês lidrîs» 


vis. No mi spietavi che scuasi ducj a 
capissin il furlan, di fat o vevi il so- 
stegn di une interprete pe traduzion 
simultanie. Ae fin dal oràl, mi àn fat 
i compliments, a àn capît che la mê 
sielte no je stade un mateg (tant che 
cualchidun altri, magari cussì no, al 
à pensât), maune sielte ponderade e 
profonde, le ai fate ancje par esprimi 
il bisugn di mantignî un leam cu lis 
mês lidrîs, di no dismenteà di dulà 
che o ven». 


A proposit di lidrîs, la tò famee ce 


«O speri che altris fantatis 
e fantats a capissin 

che fevelà te lenghe mari 
al è un vantac 

che al vierc lis puartis 

a tantis pussibilitàts» 


ti aie dit? 

«Mi à sostignude te mê sielte, fin dal 
inizi. Mê mari e je ancje vignude a 
sintî il gno esam oràl, si è ingropa- 
de, e jeri plui agjitade di me. Istès mi 
an sostignude i miei amîs, di scuele 
e no. Mighe come cualchi adult in 
rét...». 

Ven a stài? 

«Sul web, plui di cualchidun mi à 
cjapàt pal cùl e al à vùt coments 
velenòs. Altris — tancj te vite vere, 
no in rêt —, invezit, mi àn fat i com- 
pliments. E tra chescj une vore di 
coetanis. Ur dîs graciis a ducj e o 
speri che, in futùr, altris fantatis e 
fantats si rindedin cont che capî e 
fevelà te lenghe mari ( furlan o altris, 
nol impuarte) al è un vantac, no un 


svantac, che al vierc lis puartis a 
tantis pussibilitàts, ben plui di ce 
che si pues pensa. Par esempli, fe- 





Pi iè 
MARIANNA LA DÌ DE SÔ PROVE ORÂL 
DAL ESAM DI MATURITÂT 








velâ furlan mi àjudàt aimparà altris 
lenghis, come cul francês cumò. O 
fàs un apel: mamis e papà, fevelait 
furlan ai vuestris fis fin di picinins, ju 
avantazarés pal avignî! La lenghe — 
che alè impuartant che e vegni inse- 
gnade a scuele — e à di deventà prin 
di dut part di nô, un mùt par espri- 
misi, par mantigni lis nestris lidrîs, 
par no pierdi il contat cul passàt...». 
... © par vierzisi a chei altris, par 
vie che cui che al cres cun plui 
lenghis (ancje chès minorizadis, 
come il furlan) al à une cussience 
plui grande des diviersis culturis 
e di chei altris ponts di viste. Che 
al meti il cûr in pàs cui che al pen- 
se che si va lontan tal mont dome 
se si sa l’inglès. 

«No pensi che un che al sa l’inglès 
al sedi plui inserît tal contest globàl, 
chest resonament al marche dome 
une limitazion mentàl che e scon- 
fuarte. Cognossi il furlan, tant che 
altris lenghis, tradizions, culturis, al 
è pardabon chest che al vierg il cjàf e 
la strade a une fantate o a un fantat 
viers il mont». 





A àn vùt scrit che la tô sielte di fà 
l’esam par furlan e je stade une 
azion di “testemoneance civîl e 
cultural”. Ti spietavistu cheste 
leture? 

«Il gno obietîf nol jere chel che a 
fevelassin di me sui gjornài, ma di 
rivendicà une individualitàt che in 
dì di vuè e ven menagade di plui 
bandis. Il fat che la mê sielte e vedi 
vùt grande risonance, però, mi à fat 
cjapà cussience de sò impuartance. 
Ma se altris no laran indevant su 
chest troi, al sarà stàt dibant». 
Cemdt le pensino sul furlan i tiei 
coetanis? 

«In classe scuasi ducj lu capivin, 
cualchidun lu fevelave e, dilunc des 
lezions, alc si diseve par furlan. Ma 
a son ancjemò tancj prejudizis su 
la lenghe: tancj si vergognin di cja- 
caràle, le tegnin tant che une robe di 
Vecjos, cence capì, invezit, lis tantis 
oportunitàts che e ufrìs». 

Isal un leam tra il valor che tu dàs 
al furlan e il to impegn in difese 
dal ambient? 

«SÌ, al è. Interessasi dal propri am- 
bient sot ducj i aspiets — di chel na- 
turalistic a chel linguistic — e agjî, fà 
alc par che al miori, e je une respon- 
sabilitàt, se no un dovè, di ducj». 

E il to interès pal ambient, di dulà 
isal nassùt? 

«De educazion che o ai vùt in famee 
(Marianna e je la ultime di cuatri fis, 
ndr) e de curiositàt tal provà gnovis 
esperiencis». 

Cemùt séstu jentrade tal movi- 
ment Fridays For Future? 

«In graciis di un gno compagn di 
scuele, Aran Cosentino (il fantat che 
al à fat une bataie cuintri de centra- 
line idroeletriche sul Alberone, tes 
Vals dal Nadison, e le à vincude, 
ndr). Al è stàt lui, sul imprin di chest 
an, a sburtàmi a cognossi cui che e 
jere Greta e ce che e stave fasint. 
Cussì, tal mês di Fevrâr, o sin làts 
in place a Udin, cui nestris cartei, 
O jerin intune cincuantine. Duc] 
a àn viodùt i grancj siopars dai 15 


di Març e dai 24 di Mai, a Udin tant 
che in dut il mont, ma pôcs a san che 
daùr e je une scuadre che si cjate, di 
Fevràr, ogni vinars, e che e continue 
a progjetà azions di puartà inde- 
vant sul nestri teritori, par prime la 
Declarazion dal stàt di emergjence 
climatiche tal Comun di Udin, che o 
stin spietant une rispueste di Avrîl». 
Il vuestri impegn, che no si fer- 
me, al è za, invezit, une rispueste 
a chei che us àn dit, a voaltris fan- 
tats, che o levis in place dome par 
no là a scuele. 

«Critichis che a son superadis dai 
fats. Clàr che tra tancj, cualchidun al 
jere in place dome parrondolàsi, ma 
ancje chei, insom, a son stàts visàts 
di alc di seri che al sta sucedint, di 
une emergjence global che e riscje 
di robanus il futûr e che e domande 
fats». 

Ce vêso in cantîr cumò a Udin 
come moviment? 

«Cun chei altris grups locài de regjon 
(Cjargne, Gurize, Pordenon e Triest) 
o stin cirint di fà rét. E o vin tacàt a 
colaborà ancje cun altris realtàts, 
par esempli cui No Planet B». 


Al è l’impegn public, ma ancje 
chel che al tocje la sfere personàl. 
Ognidun di nò al pues fà tant pal 
ambient. 

«Dal sigùr! A cjase mê, o provìn a 
autoprodusi prodots che si doprin 
pal solit: dentifrici, detersîfs... ma a 
son tantis strategjiis che si puedin 


«Interessàsi dal propri 
ambient sot ducj i aspiets 
- di chel naturalistic 

a chel linguistic — 

e fà alc par che al miori, 
al è un dovè» 


meti in vore par ridusi il propri im- 
pat sul ambient: par esempli si pue- 
din cuistà buracjis di doprà al puest 
des butiliis di plastiche (in Italie si 
‘ndi doprin sù par jù 8 miliarts al an, 
masse, no mo?). O pùr, par ridusi i 
contignidòrs di plastiche, parcè no 
tacà a doprà il shampoo o il deodo- 
rant compats? Dispès a son ancje lis 
versions veganis di chescj prodots. 
E savint trop dams che a fasin al 
ambient i arlevaments intensiîfs e 
la pescje industrial, parcè no cirî di 
eliminà de proprie diete cjar e pes? 
O almancul, di ridusiju? In sumis, lis 
opzions par une vite plui “eco” a son, 
no vin plui scusis». 

E pal to avignì, ce ideis àstu? 

«Ae fin di Avost o partirai pe France, 
li che o starai sîs mês tant che frute 
a pàr. I miei impegns pal ambient a 
laran indevant. Par cumò no ai tal 
cjaf di continuà cui studis - il siste- 
me scolastic mi à deludude cetant —, 
ma no lu esclùt pal avignî». 
Imagjinistu il to futùr in Friùl? 
«Tancj zovins, ancje furlans, a van 
tal forest, e un motîf al è. Magari 
cussì no, no pensi che mi fermarai 
in Friùl, ancje par chest o stoi cirint 
di coltivà la cognossince des més 
lidrîs, de mê lenghe, de mè culture, 
par vuardalis e fànt capitàl ancje 
cuant che o sarai lontane». Il 

INTERVISTE A MARKUS MAURMAIR, GNÙF PRESIDENT DE ASSEMBLEE DE COMUNITÀT LINGUISTICHE FURLANE 





«O volin zuia al centri des riformis. 
La prioritat e je la Rai in furlan» 


Lapel: «Scoltin i teritoris dal Friùl che si sintin margjinalizàts. 


Tant che la ex Provincie di Pordenon» 


l è nassùt in Sudtiròl, ma 

al è un “furlan doc” il gnûf 

president de Assemblee 
de Comunitàt linguistiche furlane. 
Insume, al è un che l'autonomisim 
e la difese des minorancis ju à intai 
gjens eintal cùr de passion civil, cul- 
turàl e politiche. Ai 9 di Lui passàts 
(vilie dal so complean, pardabon un 
biel regal!), Markus Maurmair al è 
stat elet par aclamazion di un cen- 
tenàr di coleghis sindics dal Friùl 
(vicepresident al è stàt nomenàt 
il sindic di Dartigne, Alessandro 
Marangoni). Maurmair, 45 agns, 
origjinari di Bressanone/Brixen 
(Bz), ma aromai traplantàt salt a 
Voleson Darzin - Comun li che al 
è il prin sindic dopo de fusion dal 
2015, dopo che al à vuidàt dome 
Voleson -, al è ancje president dal 
Pat pe Autonomie. Un curriculum 
di rispiet che cumò al metarà a di- 
sposizion de zovine istituzion che 
fin vuê e à vùt a cjàf Diego Navarria. 
«La atenzion che o ai cjatàt intai 
coleghis e il lôr vôt unanim mi àn 
fat tant plaséè pe stime intai miei 
confronts che mi àn dimostràt - 
al sclaris Maurmair —. Cun di plui, 
il percors che o ai za fat dentri de 
Assemblee de Comunitàt linguisti- 
che furlane mi à fat capî la impuar- 
tance di cheste istituzion che e sta 
ancjemò nassint. O sin ancjemò 


«La prime bataie 

e sarà ché di puartà a cjase 
une convenzion cu la Rai 

che e ricognossi 

finalmentri in maniere plene 
la esistence e i dirits 

dai furlans» 


intune fase di inviament, ma o soi 
convint che intal futùr dal Friùl e po- 
darà vé une sò funzion impuartante 
ancje intal butà jù chei mûrs che fin 
cumò si son manifestàts in tiermins 
di vecjo ricuart des Provinciis». 

Chel che si vierc al è un mandàt 
impuartant. Il prin al à segnàt 
l’inviàsi de istituzion, cumò si 
spietisi une partence definitive e 
ancje une plui grande capacitàt 
di incidi su la realtàt legjislative 
e aministrative regjonàl. Intant 
al è ancjemò di completà il cua- 
dri des adesions, viodùt che i 
“Comuns ribei” a àn refudat che- 
ste istituzion che e je nassude, 
ancje se cuntune logjiche cetant 
divierse, dentri de riforme che e 
à introdot lis Unions teritoriàls 


intercomunàls... 

«Saltàts fùr des secjis de vecje vi- 
cende des Uti, a son cumò dutis 
lis cundizions par une adesion ae 
Assemblee di ducj i Comuns che 
no vevin acetade cheste riforme. 
La adesion aes Uti di fat aromai no 
je plui obligatorie e e je anunziade 
une largje riforme istituzional. I 
Comuns ribei a puedin cumò jen- 
trà cun serenitàt inte Assemblee 
de Comunitàt linguistiche furlane. 
Il prin obietîf al è duncje passà dai 
119 Comuns cumò aderents ai cir- 
che 150. Il secont obietîf al è chel 
di dotà di une struture operative 
la Assemblee. Par fortune nus ven 
dat un supuart de Arlef (la Agjenzie 
Regjonàl pe Lenghe Furlane), ma 
al è un jutori minim. O crôt che si- 
gurà un stanziament pes esigjencis 
organizativis de Assemblee al sedi 
il minim. Cumò o vin di fà une do- 
mande di contribùt anuàl e spietà 
une rispueste, pierdint cussì mês in 
spiete des risorsis par operà. In al- 
ternative, la Assemblee e va dotade 
di personal. La Assemblee e à tancj 
compits: pensà che dut si puedi 
fondà su la buine volontàt dai sin- 
dics nol puarte di nissune bande. Al 
volarès dî relegà il rùl de Comunitàt 
linguistiche furlane dome a un lùc 
di testemoneance ideal. Jo o refudi 
cheste impostazion e o pensi a di 
une istituzion che e à une grande 
schirie di competencis». 

Il condurà di une mancjance di 
risorsis, validaressie il suspiet 
che la Regjon e vueli tignî la 
Assemblee ai margjins e relegade 
a di un rùl di facade? 

«No son dubis». 

Cualis tematichis vuelial meti tal 
centri dal so mandàt? 

«Il riferiment e je la tutele e la valo- 
rizazion de lenghe furlane che par 
me e va intindude ampliantle a ducj 
i dirits dal popul furlan. In Friùl a 
son diviersis comunitàts linguisti- 
chis (slovens, gjermanofons, vene- 
tofons...), ma il popul furlan al è la 
comunitàt prevalente in tiermins 
numerics, che invezit e risulte tant 
indaùr in tiermins di tutele. Cun dut 
il rispiet di chés altris minorancis, 
la situazion e va riecuilibrade a pro 
dai furlans. Labonament Rai lu paìn 
ducj, lu pain ancje i furlans e a àn di- 
rit ai servizis corispondents. La pri- 
me bataie e sarà alore chê di puartà 
a cjase une convenzion cu la Rai che 
e ricognossi finalmentri in maniere 
plene la esistence e i dirits dai fur- 
lans, cuntun ampliament signifi- 





MARKUS MAURMAIR, GNÙF PRESIDENT DE ASSEMBLEE DE COMUNITÀT LINGUISTICHE FURLANE, 


ELET PAR ACLAMAZION A PALAC BELGRÀT A UDIN 





«Tant che Assemblee, 

o podìn puartà 

un contribùt propositif 

ae fase anunziade di riforme 
des autonomiis locals. 

AI sarès ben che la Regjon 

e valorizàs il nestri rùl» 


catîf des oris di trasmissions radio 
e televisivis in lenghe furlane. La au- 
tonomie special dal Friùl-Vignesie 
Julie e dipent de compresince di 
diviersis popolazions, lenghis e cul- 
turis, duncje cheste e je une cuistion 
fondamentàl». 

Ancje parcè che si cjatin intal 
ventenal de lec 482/99, che final- 
mentri e cun intart gràf e voleve 
dà gjambis al principi costitu- 
zionàl de tutele des minorancis 
culturàls e linguistichis. E il be- 
lang di dôs decadis nol è dal sigàr 
brilant. Cualchi concuiste, tant 
che l'insegnament de lenghe fur- 
lane intes scuelis, e je metude a 
pericul in maniere costante. 
«Cheste e je la seconde grande bata- 
ie: la atuazion real dal insegnament 
de lenghe furlane. La precarietàt 
des nominis dai insegnants, cu la 
“gjostre” des nominis sul tacà dal an 
che e puarte tant personàl di difùr 
regjon, e va a pericul di puartà a un 
insegnament dal furlan dome di 
facade. A son ator insegnants ece- 
zionài, cuntune passion infinide pal 
furlan, ma a son ancje situazions 
là che la marilenghe e je doprade 


dome tant che clàf par otignî finan- 
ziaments internis suplementàrs, 
ma dopo si esaurìs intal imparà 
cualchi frase a memorie. E nol è 
chest che al covente par difindi une 
lenghe». 

La Assemblee de Comunitàt lin- 
guistiche furlane e je nassude, in- 
tal intindiment di chei che le àn 
proponude, ancje cul pinsîr che 
cheste e podès deventà une dì il 
vêr “Parlament” dai furlans, un 
organisim istituzionàl rapresen- 
tatif dal Friùl che nol è mai stàt 
e che cumò nol esist plui nancje 
inte sò version une vore parziàl 
des Provinciis. Isal un obietîf 
realistic? 

«Tal rispiet massim de volontàt 
dal legjislatòr regjonàl, o pensìn di 
podé puartà un contribùt propositîf 
a cheste fase anunziade di riforme 
des autonomiis locâls. Jessint dai 5 
agns de Zonte Serracchiani, carate- 
rizàtsdisieltiscaladisdalalt, alsarès 
ben che la Regjon e valorizàs il rùl 
dal nestri Parlamentut, che dut càs 
za cumò al esprim il pinsîr de plui 
part dai sindics dal Friùl-Vignesie 
Julie. Duncje, za vuè al podarès jes- 
si un lùc impuartant di confront su 
lis riformisistituzionals. Dopo, intal 
timp e podarès madressi une sielte 
che su cualchi materie e valorize il 
rûl de Assemblee sui temis identi- 
taris. E sarès une svolte storiche pal 
Friùl. Bisugne capî se, dentri de sò 
riforme, la Zonte regjonàl e vůl in- 
trodusi altris organisims eletîfs che 
a rapresentin il Friùl o une part di 
chel». 


La Assemblee de Comunitàt lin- 
guistiche furlane no à di vê a ce 
fà dome cun lenghe e culture. 
Sono altris temis che a tocjin dut 
il Friùl che di chei si puedi ocupà? 
«Dal sigùr al è il teme dai coleçs ele- 
torài che o riproponarin. A une po- 
polazion omogjenie tant che i fur- 
lans il sisteme eletoràl al à di dàur 
la pussibilitàt di elei rapresentants 
de minorance intes istituzions de- 
mocratichis. In altris teritoris, tant 
che il Trentin-Sudtiròl, in non de 
tutele des minorancis il dissen dai 
colecs eletorài e i sistemis eletorài 
a favorissin la elezion di rapresen- 
tants di chel teritori. Ca di nò chest 
nol è: par rivà a elei un rapresentant 
de minorance furlane un moviment 
politic cumò al varès di cjapà il 20% 
a nivel regjonaàl, une cuote tant plui 
alte di ché che e covente a elei un dai 
13 deputàts». 

E su altris temis impuartants là 
che il Friùl al à bisugne di une 
strategjie unitarie, tant che il ri- 
lanç dal setòr des manifaturis o il 
teme des infrastruturis? 

«Par esprimisi su chescj temis e 
coventarès une sielte istituzional 
divierse. Si fevele di competencis 
aministrativis che no cròt che e 
puedi ocupàsi in chest moment la 
Assemblee de Comunitàt lingui- 
stiche furlane. Se dopo, in futùr, in 
dialic cu la aministrazion regjonàl, 
si volaran amplia lis nestris compe- 
tencis, noaltris o sin pronts, ancje 
tignint cont di ché che e pues jessi 
la evoluzion de Citàt metropolitane 
di Triest». 

Il fat che lui al sedi un sindic “di 
di là da la aghe”, puedial judà a 
dismolà chés tensions teritoriàls 
che dispès a menacin la unitàt 
dai furlans inte difese dai lôr in- 
terès? 

«Propit parcè che o ven di un terito- 
ri che si sint metùt sot atac dal pont 
di viste des concuistis storichis, al 
è dificil sostignî che nol sedi in at 
un atac ai dams dal Friùl Ocidentàl. 


«Si ocuparin dal teme 

dai colecs eletorài. 

Ai furlans il sisteme eletoràl 
al à di dâur la pussibilitàt 

di elei rapresentants 

de minorance 

intes istituzions» 


Che e sedi la incorporazion des 
Cjamaris di Cumierg, che a sedin 
lis provis fatis a so timp di eliminà 
la Prefeture, chescj events a nudris- 
sin propit chel sintiment. Il Friùl 
Ocidentàl al domande atenzion, 
ancje parcè che une part consi- 
stente de ex provincie di Pordenon 
e à fondis venitis fuartis. Chest al è 
un dai granc] temis istituzionài che 
a tocjin la tignude de Regjon Friùl- 
Vignesie Julie e si ‘nt fevelarà une 
vore. Par gno cont, o cròt che e sedi 
pussibile une riforme istituzional 
che, pùr tignint cont di une rapre- 
sentance unitarie dal Friùl, e puedi 
valorizàilràl di diviersis areis largjis 
che a àn carateristichis particolàrs 
e omogjeniis, ancje dissegnantlis in 
mt diviers des vecjis Provinciis». I 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 


ea 





